《伏蒙十七叔寄示喜庆感怀三十韵因献之》
唐代·权德舆

受氏自有殷，树功缅前秦。圭田接土宇，侯籍相纷纶。
道义集天爵，菁华极人文。握兰中台并，折桂东堂春。
祖德蹈前哲，家风播清芬。先公秉明义，大节逢艰屯。
独立挺忠孝，至诚感神人。命书备追锡，迹远道不伸。
小生谅无似，积庆遭昌辰。九年西掖忝，五转南宫频。
司理因旷职，曲台仍礼神。愧非夔龙姿，忽佐尧舜君。
内惟负且乘，徒以弱似仁。岂足议大政，所忧玷彝伦。
叔父贞素履，含章穷典坟。百氏若珠贯，九流皆翚分。
黄钟蕴声调，白玉那缁磷。清论坐虚室，长谣宜幅巾。
开关接人祠，支策无俗宾。种杏当暑热，烹茶含露新。
井径交碧藓，轩窗栖白云。飞沉禽鱼乐，芬馥兰桂薰。
经术弘义训，息男茂嘉闻。筮仕就色养，宴居忘食贫。
四方有翘车，上国有蒲轮。行当反招隐，岂得常退身。
秦吴路杳杳，朔海望沄沄。侍坐驰梦寐，结怀积昏昕。
发函捧新诗，慈诲情殷勤。省躬日三复，拜首书诸绅。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。